อุ้มน้อง
แม้ว่า สมหมาย ภาษี รมว.คลัง จะโยนให้ รังสรรค์ ศรีวรศาสตร์ ปลัดคลัง ตัดสินใจตำแหน่งของ สาธิต รังคสิริ และราฆพ ศรีศุภอรรถ ผู้ตรวจคลัง ที่ถูกนายกรัฐมนตรีสั่งพักงาน ว่าจะให้อยู่ที่คลังต่อไป หรือจะย้ายไปประจำสำนักนายกรัฐมนตรี
1 มิ.ย. 2558

แม้ว่า สมหมาย ภาษี รมว.คลัง จะโยนให้ รังสรรค์ ศรีวรศาสตร์ ปลัดคลัง ตัดสินใจตำแหน่งของ สาธิต รังคสิริ และราฆพ ศรีศุภอรรถ ผู้ตรวจคลัง ที่ถูกนายกรัฐมนตรีสั่งพักงาน ว่าจะให้อยู่ที่คลังต่อไป หรือจะย้ายไปประจำสำนักนายกรัฐมนตรี
ได้รับเรื่องไม่นาน รังสรรค์ ตัดสินใจทันที ว่าจะให้ทั้งสองคนนั่งในตำแหน่งผู้ตรวจต่อไป เพราะไม่ได้กระทบกับการทำงานของกระทรวง ส่วนหนึ่งเป็นเพราะพี่เห็นใจน้องๆ ที่เคยทำงานมาด้วยกัน ลำพังโดนพักงานก็สาหัสอยู่แล้ว จึงไม่ควรย้ายไปที่อื่นเป็นการซ้ำเติมให้เจ็บช้ำไปมากกว่านี้
นอกจากนี้ รังสรรค์ ก็จะเกษียณจากอายุราชการไม่กี่เดือน เลยไม่ลังเลใจจัดให้ ยิ่งเป็นลูกน้องที่โตมาด้วยกันยิ่งไม่มีปัญหา
ขณะเดียวกัน ยังมั่นใจว่า เมื่อเสนอให้ รมว.คลัง พิจารณา ก็จะเห็นด้วย เพราะ สมหมาย ก็โตมาจากข้าราชการ จึงเข้าใจหัวอกการเป็นข้าราชการเป็นอย่างดี เพราะ รมว.คลัง สมัยเป็นข้าราชการกระทรวงการคลังก็ผ่านร้อนผ่านหนาวมาไม่น้อย
แม้แต่ รังสรรค์ เองกว่าจะมาถึงวันนี้ ก็โดนดองจนไม่คิดว่าจะได้เป็นปลัดคลังเหมือนกัน